b'\n_START_ARTICLE_\n\xc5\xbdelezov(III) oksid\n_START_SECTION_\nZgradba\n_START_PARAGRAPH_\nFe\xe2\x82\x82O\xe2\x82\x83 ima ve\xc4\x8d polimorfov. Prevladujeta polimorfa \xce\xb1 in \xce\xb3, ki imata oktaedrsko geometrijo, v kateri je na centralni Fe atom vezanih \xc5\xa1est kisikovih ligandov.\n_START_SECTION_\n\xce\xb1-Fe2O3\n_START_PARAGRAPH_\n\xce\xb1-Fe\xe2\x82\x82O\xe2\x82\x83 ima romboedrsko zgradbo korunda (\xce\xb1-Al\xe2\x82\x82O\xe2\x82\x83) in je najpogostej\xc5\xa1a oblika \xc5\xbeelezovega(III) oksida. V naravi se pojavlja kot mineral hematit, ki je hkrati tudi najpomembnej\xc5\xa1a \xc5\xbeelezova ruda. Hematit je pod pribli\xc5\xbeno 260 K antiferomagneten (Morinov prehod). Pri temperaturah med 260 in 950 K je \xc5\xa1ibko feromagneten (N\xc3\xa9elova temperatura). Magnetne lastnosti so odvisne od ve\xc4\x8d dejavnikov, kot so tlak, velikost delcev in jakost magnetnega polja.\n_START_SECTION_\n\xce\xb3-Fe2O3\n_START_PARAGRAPH_\n\xce\xb3-Fe\xe2\x82\x82O\xe2\x82\x83 ima kubi\xc4\x8dno zgradbo. Je metastabilen in nastaja pri visokih temperaturah iz \xce\xb1-Fe\xe2\x82\x82O\xe2\x82\x83. V naravi se pojavlja kot mineral maghemit. Je feromagneten in se uporablja na primer v magnetofonskih trakovih. Ultrafini delci, manj\xc5\xa1i od 10 nm, so superparamagnetni. Pripravi se lahko s termi\xc4\x8dno dehidracijo \xce\xb3-\xc5\xbeelezovega(III) oksida-hidroksida ali s previdno oksidacijo \xc5\xbeelezovega(II,III) oksida. Ultrafini delci se lahko pripravijo s termi\xc4\x8dnim razpadom \xc5\xbeelezovega(III) oksalata.\n_START_SECTION_\nDrugi polimorfi\n_START_PARAGRAPH_\n\xc5\xbdelezov(III) oksid ima tudi ve\xc4\x8d drugih polimorfov. \xce\xb2-polimorf je telesno centrirana kocka (prostorska skupina Ia3), ki pri temperaturi nad 500 \xc2\xb0C preide v \xce\xb1-Fe\xe2\x82\x82O\xe2\x82\x83. Pripravi se lahko z redukcijo hematita z ogljikom, pirolizo raztopine \xc5\xbeelezovega(III) klorida ali termi\xc4\x8dnim razpadom \xc5\xbeelezovega(III) sulfata._NEWLINE_\xce\xb5-Fe\xe2\x82\x82O\xe2\x82\x83 je rombski in ima lastnosti med \xce\xb1 in \xce\xb3-polimorfom. \xce\xb5-Fe\xe2\x82\x82O\xe2\x82\x83 ima uporabne magnetne lastnosti. Priprava \xc4\x8distega \xce\xb5-Fe\xe2\x82\x82O\xe2\x82\x83 je zelo te\xc5\xbeavna zaradi onesna\xc5\xbeenja z \xce\xb1 in \xce\xb3-polimorfoma. Dokaj \xc4\x8dist \xce\xb5-Fe\xe2\x82\x82O\xe2\x82\x83 se lahko pripravi s termi\xc4\x8dno pretvorbo \xce\xb3-polimorfa. Tudi ta polimorf je metastabilen in pri temperaturi 500-750 \xc2\xb0C preide v \xce\xb1-Fe\xe2\x82\x82O\xe2\x82\x83. Pripravi se lahko tudi z oksidacijo \xc5\xbeeleza v elektri\xc4\x8dnem oboku ali s sol-gel precipitacijo \xc5\xbeelezovega(III) nitrata._NEWLINE_Nedavne raziskave so odkrile prisotnost \xce\xb5-Fe\xe2\x82\x82O\xe2\x82\x83 v glazurah stare kitajske keramike._NEWLINE_Pri visokih tlakih obstaja tudi amorfna oblika \xc5\xbeelezovega(III) oksida.\n_START_SECTION_\nHidrirani \xc5\xbeelezovi(III) oksidi\n_START_PARAGRAPH_\nObstaja ve\xc4\x8d hidriranih \xc5\xbeelezovih(III) oksidov. \xc4\x8ce se topnim \xc5\xbeelezovim(III) solem dodajo alkalije, nastane rde\xc4\x8derjava \xc5\xbeelatinasta oborina, ki ni Fe(OH)\xe2\x82\x83, ampak Fe\xe2\x82\x82O\xe2\x82\x83\xe2\x80\xa2H\xe2\x82\x82O (pi\xc5\xa1e se tudi kot Fe(O)OH). Obstaja tudi ve\xc4\x8d oblik hidriranega \xc5\xbeelezovega(III) oksida. Rde\xc4\x8di lepidokrocit, ki nastane na zunanji povr\xc5\xa1ini stalaktitom podobnih tvorb, je \xce\xb3-Fe(O)OH. V njihovi notranjosti se pojavlja oran\xc5\xbeni getit. Fe\xe2\x82\x82O\xe2\x82\x83\xe2\x80\xa2H\xe2\x82\x82O med segrevanjem izgubi vezano vodo. S segrevanjem na 1.670 K se Fe\xe2\x82\x82O\xe2\x82\x83 pretvori v \xc4\x8drn Fe\xe2\x82\x83O\xe2\x82\x84 (Fe(II)Fe(III)\xe2\x82\x82O\xe2\x82\x84), ki je znan kot mineral magnetit. Fe(O)OH je topen v kislinah, pri \xc4\x8demer nastane [Fe(OH\xe2\x82\x82)\xe2\x82\x86]\xc2\xb3\xe2\x81\xba. V koncentriranih alkalijah se Fe\xe2\x82\x82O\xc2\xb3 pretvori v [Fe(OH)\xe2\x82\x86]\xc2\xb3\xe2\x81\xbb.\n_START_SECTION_\nUporaba\n_START_PARAGRAPH_\n\xc5\xbdelezov(III) oksid je glavna surovina za proizvodnjo \xc5\xbeeleza, jekla in mnogo drugih zlitin.\n_START_SECTION_\nPolirno sredstvo\n_START_PARAGRAPH_\nZelo drobno upra\xc5\xa1en \xc5\xbeelezov(III) oksid se uporablja za kon\xc4\x8dno poliranje kovinskega nakita in opti\xc4\x8dnih le\xc4\x8d. Zlatarji odstranjujejo ostanke oksida z nakita z izpiranjem v ultrazvo\xc4\x8dni kopeli.\n_START_SECTION_\nPigment\n_START_PARAGRAPH_\n\xc5\xbdelezov(III) oksid se uporablja tudi kot pigment s tr\xc5\xbenimi imeni\xc2\xa0\xc2\xbbrjavi pigment 6\xc2\xab,\xc2\xa0\xc2\xbbrjavi pigment 7\xc2\xab\xc2\xa0in\xc2\xa0\xc2\xbbrde\xc4\x8di pigment 101\xc2\xab. Pigmenta rde\xc4\x8de 101 in rjavo 6 se lahko uporabljata tudi v kozmetiki. \xc5\xbdelezovi oksidi se kot pigmenti skupaj s titanovimi oksidi uporabljajo v zobni protetiki._NEWLINE_Hematit je zna\xc4\x8dilna komponenta \xc5\xa1vedsko rde\xc4\x8de barve, znane tudi kot falunska rde\xc4\x8da barva.\n_START_SECTION_\nMagnetni spominski mediji\n_START_PARAGRAPH_\n\xc5\xbdelezov(III) oksid je najpogostej\xc5\xa1i magnetni delec v vseh vrstah medijev za zapisovanje in shranjevanje podatkov. Sodobni mediji, predvsem trdi diski, uporabljajo bolj dodelane tehnologije, v katerih so premazi sestavljeni iz 15 slojev ali celo ve\xc4\x8d.\n_START_SECTION_\nFotokatalizator\n_START_PARAGRAPH_\n\xce\xb1-Fe\xe2\x82\x82O\xe2\x82\x83 se \xc5\xbee ve\xc4\x8d kor 25 let preu\xc4\x8duje kot fotoanoda za reakcijo razgradnjo vode v kisik in vodik.\n_START_SECTION_\nMedicina\n_START_PARAGRAPH_\nZmes cinkovega oksida in pribli\xc5\xbeno 0,5\xc2\xa0% \xc5\xbeelezovega(III) oksida se imenuje calamine in je aktivna komponenta kalaminskega losjona.'